Reën ontwrig eendagreeks in EngelandSuid-Afrika se Aiden Markram in aksie. (Foto: Lindsey Parnaby / AFP) Die tafel was gedek vir ŉ beslissende eendagwedstryd tussen die Proteas en Engeland, maar die weer het besluit die reeks moet gelykop eindig. Die Proteas het die eerste wedstryd gewen en Engeland die tweede een. Dit het beteken alles was op die spel in die laaste en beslissende wedstryd in Leeds. Maar, as jy in Engeland gaan krieket speel, moet jy jouself voorberei op ŉ teleurstelling. Veral Quinton de Kock kan ontevrede wees dat die weer sake beslis het. Hy was op 92 van 76 balle af toe die seile oor die kolfblad getrek is. Suid-Afrika was op 159/2 in die 28ste beurt nadat die Proteas die loot gewen en besluit het om eerste te kolf. Dit was ŉ dapper besluit nadat die besoekers in Vrydag se tweede eendagwedstryd uitgeboul is vir net 83 lopies. Die wedstryd is ook verkort weens reën. Die Proteas het Janneman Malan vandag verloor met sy telling op 11 en Rassie van der Dussen kon ook net 26 lopies bydra voordat hy ook terug kleedkamer toe is. Aidan Markram (24) was De Kock se kolfvennoot toe die reën weer uitgesak het. Van der Dussen is aangewys as speler van die reeks. Die eerste van drie T20’s word Woensdag in Bristol gespeel.